**VÁLLALKOZÁSI KERETSZERZŐDÉS**

*- műszaki karbantartási feladatok elvégzésére -*

amely létrejött egyrészről

**Balatonszepezd Község Önkormányzata**

székhely: 8252 Balatonszepezd, Árpád u. 27.

adószám: 15734257-2-19

bankszámlaszám: 11748069-15734257

képviseli: Biró Imre polgármester

mint Megrendelő, (a továbbiakban: **Megrendelő**)

másrészről a

**Balaton-Dekor Bt.**

székhely: 8252 Balatonszepezd, Kisfaludy u. 25.

cégjegyzékszám: 19-06-504871

adószám: 20309222-2-19

bankszámlaszám: 11748052-20030188

képviseli: Vargáné Steixner Mária ügyvezető

mint Vállalkozó (a továbbiakban **Vállalkozó**)

(a továbbiakban külön-külön, mint Fél, együttesen, mint Szerződő felek/Felek) között alulírott helyen és napon az alábbi feltételek szerint.

**Preambulum:**

Balatonszepezd Község Önkormányzata a község településüzemeltetési feladatai közül az önkormányzati ingatlanokat, létesítményeket érintő műszaki üzemeltetési és karbantartási feladatokat vállalkozási szerződést útján látja el.

A képviselő-testület 32/2022. (III.18.) Bsz. önkormányzati határozatával Vállalkozó 2022. február 28-i ajánlatát elfogadta. Felek rögzítik, hogy Vállalkozó a tevékenységét egyedi megrendelések alapján 2022. április 1. napjától kezdődően végzi.

**I. Szerződés tárgya**

1. Megrendelő megrendeli, Vállalkozó pedig a jelen szerződés aláírásával vállalja a jelen szerződésben meghatározott feladatok (műszaki üzemeltetés és karbantartás nyújtása) teljesítését a Megrendelő közigazgatási területén található, Megrendelő tulajdonában és használatában, bérletében lévő ingatlanok, épületek, berendezések vonatkozásában.

2. Az ellátandó feladatok: általános műszaki, gépészeti karbantartás, amely magában foglalja az ingatlanok és épületek közműveinek, berendezéseinek, tartozékainak problémamentes működése érdekében hibaelhárítási, javítási, terület gondozási, kezelési, valamint állagvédelmi munkák elvégzését.

 A műszaki üzemeltetés, karbantartás része a strandokon a vizesblokkok és öltözők átvizsgálása, karbantartása, állagmegóvó javítása, ehhez szakemberek és technikai berendezések biztosítása, napi alkalmi feladatok ellátása is. A strandokon valamennyi karbantartási feladat a szerződés tárgyát képezi, amely nem takarítás és zöldterület kezelés.

 Nem képezi a szerződés tárgyát a strandok szezon előtti felkészítése és a szezont követő utómunkálatok, továbbá a strandok üzemeltetési idényen kívüli karbantartása.

3. A létesítmények felsorolását jelen szerződés 1. melléklete tartalmazza.

4. Vállalkozó a rá bízott feladatokat teljes körben a szerződés időtartama alatt munka- pihenő- és ünnepnapokon is ellátja.

**II. Felek jogai és kötelezettségei**

1. Megrendelő vállalja, hogy a feladatok ellátását befolyásoló eseményekről, azok bekövetkezését megelőzően 1 munkanappal írásban (elektronikus levélben) értesíti Vállalkozót. A tényleges elszámolás a tételesen megrendelt és Vállalkozó által ténylegesen teljesített feladat alapján utólagosan történik.

2. Vállalkozó kötelezi magát, hogy a jelen szerződés szerinti feladatokat az ajánlatában és a jelen szerződésben foglaltaknak megfelelően, a szükséges szakemberek és technikai eszközök folyamatos rendelkezésre állásának biztosításával, a jogszabályi és egyéb szakmai szabályok előírásának betartásával, valamennyi szükséges engedély birtokában látja el.

3. Amennyiben a feladat végrehajtását a szerződés szerint Vállalkozó biztosítani nem tudja és e körülményt a Megrendelő felé írásban jelzi, úgy Megrendelő jogosult a szerződés érvényessége alatt adott feladathoz más Vállalkozó igénybevételére. Vállalkozó ezen körülményre hivatkozással kártérítésre nem tarthat igényt, és annak jogi úton történő érvényesítéséről e szerződés aláírásával lemond.

4. Megrendelő köteles Vállalkozó kifogástalan minőségben történt teljesítését elfogadni, továbbá teljesítés esetén a vállalkozási díjat a jelen szerződésben foglaltak szerint részére megfizetni.

5. Vállalkozó kijelenti és szavatolja, hogy megfelelő források állnak rendelkezésére a jelen szerződés kifogástalan minőségben történő teljesítésére, amelynek aláírásával érvényes és végrehajtható kötelezettségei keletkeznek.

6. Megrendelő a feladatok ellátását jogosult ellenőrizni és annak mindenkori állásáról a Vállalkozótól információt kérni. Vállalkozó a Megrendelő utasítása szerint köteles eljárni azzal, hogy az utasítás nem terjedhet ki az ellátandó tevékenység megszervezésére, és nem teheti a Vállalkozó számára a teljesítést terhesebbé. Ha Megrendelő célszerűtlen vagy szakszerűtlen utasítást ad, Vállalkozó köteles őt erre figyelmeztetni. Ha Megrendelő a figyelmeztetés ellenére utasítását fenntartja, Vállalkozó a szerződéstől – kártérítési és költségtérítési kötelezettség nélkül – elállhat, vagy a feladatot a Megrendelő írásba foglalt utasításai szerint és a Megrendelő kockázatára elláthatja. Vállalkozó felhívja a Megrendelő figyelmét, hogy köteles megtagadni az utasítása teljesítését, ha annak végrehajtása jogszabály vagy hatósági határozat megsértéséhez vezetne, vagy veszélyeztetné mások személyét vagy vagyonát.

7. Megrendelő köteles mindazon tényt, információt, adatot vagy dokumentumot megfelelő időben Vállalkozó rendelkezésére bocsátani, amelyek a jelen szerződés szerződésszerű teljesítéséhez szükségesek.

8. Feleket a jelen szerződés hatálya alatt, különösen a tájékoztatás terén, fokozott együttműködési kötelezettség terheli. Megrendelő e kötelezettsége keretében köteles a Vállalkozóval, illetve a nevében eljáró vagy a teljesítésben érintett egyéb szervezetekkel, személyekkel folyamatosan, a jelen szerződésben meghatározott feltételek szerint együttműködni.

9. Felek kötelesek egymást haladéktalanul tájékoztatni minden olyan körülményről, amely a szerződés teljesítését érinti, különösen azokról, amelyek a szerződés teljesítését akadályozhatják, vagy veszélyeztethetik. Megrendelő az értesítés elmulasztásából vagy késedelmes teljesítéséből eredő kárért teljes felelősséggel tartozik. Amennyiben a szerződés teljesítése során bármikor a Vállalkozó számára olyan körülmény áll elő, amely akadályozza az időben történő teljesítést, úgy Vállalkozó haladéktalanul értesíti a Megrendelőt.

10. Vállalkozó alvállalkozó igénybevételére jogosult, az alvállalkozó tevékenységéért teljes körű felelőséggel tartozik.

11. Vállalkozó felelős a képviselője, alkalmazottja által okozott károkért. Károkozás esetén a Megrendelő és a Vállalkozó kár felvételére megbízott képviselőjével jegyzőkönyvet vesz fel, amely tartalmazza a pontos káreseményt és az okozott kár mértékét. Megrendelő a nem rendeltetésszerű használatból eredő károkért teljes (anyagi) felelősséget vállal. Felek megállapodnak, hogy az eseményt követő 8 (nyolc) napon belül az esetleges kártérítés/kötbér összegével teljeskörűen elszámolnak.

12. Vállalkozó feladata a műszaki üzemeltetési és karbantartási munkák elvégzésének megkezdése a probléma felmerülésétől és Megrendelő jelzésétől számított legalább 3 órán belül. A rendelés menetét jelen szerződés 2. melléklete tartalmazza, melyre tekintettel Megrendelő kifejezetten nyilatkozza, hogy nevében a rendelés leadására a jelen szerződésben megnevezett személy közvetlenül jogosult.

**III. Vállalkozási díj, fizetési feltételek**

1. Felek a jelen szerződés szerinti feladatok elvégzéséért nettó **5.830 Ft + áfa/óra** vállalkozási díjban állapodnak meg. A strandok nyitvatartási ideje alatt pihenő- és ünnepnapokon Vállalkozót 1**.749 Ft + áfa/óra** készenléti díj illeti meg. Amennyiben pihenő- és ünnepnapon munkavégzésre kerül sor, Vállalkozó jogosult **11.600 Ft +áfa/óra** munkadíjat elszámolni.

2. Vállalkozó havonta utólag jogosult számlát kiállítani Megrendelő részére. A vállalkozási díjat Megrendelő a megküldött számla *kézhezvételétől számított 15 napon* belül köteles átutalással kiegyenlíteni. Pénzügyi teljesítésnek az a nap minősül, amikor a megfelelő összeg Vállalkozó számláján jóváírásra került. A számlát a Megrendelő nevére és alábbi címére kell megküldeni: Balatonszepezd Község Önkormányzata (8252 Balatonszepezd, Árpád u. 27.)

3. Amennyiben Megrendelő fizetési késedelembe esik, Vállalkozó a Ptk. szerinti késedelmi kamatra jogosult.

**IV. Szerződés hatálya**

1. Szerződő felek a jelen szerződést **2022. április 1.** napjától **2022. december 31.** napjáig határozott időtartamra kötik.

2. Felek megállapodnak, hogy a jelen szerződés megszűnik:

* 1. a Felek írásban rögzített közös megegyezésével,
	2. bármelyik fél rendes felmondásával,
	3. súlyos szerződésszegés miatti rendkívüli felmondással
	4. Vállalkozó e célú tevékenységének megszűnésével.

3. Jelen szerződést bármelyik fél jogosult indokolás nélkül, kártérítési és költségtérítési igény nélkül 30 napos felmondási idővel megszüntetni.

4. Felek a szerződés bármilyen módon történő megszűnését vagy megszüntetését követően legkésőbb 30 napon belül egymással elszámolnak.

5. A jelen szerződést bármely Fél súlyos szerződésszegése esetén a másik Fél azonnali hatállyal írásban – indokolás mellett – felmondhatja. Súlyos szerződésszegésnek minősül különösen:

Megrendelő részéről:

a) ha önhibájából a jelen szerződésben meghatározott feladatok elvégzéséhez szükséges információkat Vállalkozó felhívása ellenére sem szolgáltatja

b) a Megrendelő a vállalkozási díj fizetésével 30 napot meghaladó késedelembe esik.

Vállalkozó részéről:

a) ha a jelen szerződés szerinti megrendelői elvárásokat nem vagy csak részben teljesíti (mennyiségi, minőségi kifogás), és ezt Megrendelő 2 alkalommal történő írásbeli figyelmeztetése ellenére sem orvosolja

b) ha nem biztosítja a jelen szerződés teljes időtartama alatt a meghatározott személyeket, feltételeket.

**V. Nyilatkozatok**

1. Vállalkozó kijelenti, és szavatolja, hogy

1. megfelelő források és technikai háttér áll a rendelkezésére a jelen szerződés teljesítésére, amelynek aláírásával érvényes és végrehajtható kötelezettségei keletkeznek;
2. a jelen szerződés teljesítéséhez kapcsolódó tevékenységét a legnagyobb szakmai és üzleti gondossággal, a legjobb tudása szerint, a vonatkozó ágazati jogszabályok, hatósági előírások és szakmai szervezeti állásfoglalások figyelembevételével, továbbá valamennyi jogszabály által megkívánt hatósági engedély birtokában végzi;
3. és rendelkezik a jelen szerződés teljesítéséhez szükséges szaktudással, megfelelő eszközökkel és szakemberekkel és a szerződés teljes időtartama alatt rendelkezni is fog.

2. A Megrendelő kijelenti és szavatolja, hogy

1. megfelelő források állnak rendelkezésére a jelen szerződés teljesítésére, amelynek aláírásával érvényes és végrehajtható kötelezettségei keletkeznek.
2. a megrendeléseket, módosításokat jelen szerződésben meghatározott feltételek szerint, határidőben megküldi Vállalkozó részére.

**VI. Egyéb rendelkezések**

1. Szerződő felek rögzítik, hogy a jelen szerződés bármilyen módosítása kizárólag írásban érvényes.

2. Valamennyi, a jelen szerződéssel kapcsolatos értesítés írásban, magyar nyelven történik, amelyet vagy személyesen kézbesítenek vagy e-mailben, illetve postával küldenek meg az érintett címzettnek az alábbi címekre.

Megrendelő értesítési címe: 8252 Balatonszepezd, Árpád u. 27.

Kapcsolattartó: Sánta Petra Anett falugondnok

E-mail cím: hivatal@balatonszepezd.hu

Telefon: 06-30/632-8101

Vállalkozó értesítési címe: 8252 Balatonszepezd, Kisfaludy u. 25.

Kapcsolattartó személy: Vargáné Steixner Mária

E-mail cím: balatondekorbt@gmail.com

3. Megrendelő köteles a szerződés teljesítése során tudomására jutott üzleti titkot a Szerződés időtartama alatt, továbbá annak bármely okból történő megszűnése esetén időbeli korlátozás nélkül megőrizni.

4. Felek kijelentik, hogy a jelen szerződés megkötésére megfelelő felhatalmazással rendelkeznek, továbbá részükről a jelen szerződés aláírása nem eredményezi más egyéb szerződés vagy jognyilatkozat megsértését.

5. Felek kijelentik, hogy a Ptk. 6:87. § (1) bekezdésére figyelemmel a jelen megrendelés a szerződés tárgyát képező jogviszonnyal kapcsolatos valamennyi feltételt tartalmazza.

6. Felek megállapodnak abban, hogy a jelen szerződés bármely részének az érvénytelensége nem vonja maga után az egész szerződés érvénytelenségét, kivéve, ha az érvénytelen rész hiányában a felek eredetileg sem kötötték volna meg a jelen szerződést.

7. A jelen szerződésben nem szabályozott kérdésekben a Polgári Törvénykönyvről szóló 2013. évi V. törvény (Ptk.) valamint a vonatkozó egyéb magyar jogszabályok rendelkezései irányadóak.

8. Szerződő felek megállapodnak abban, hogy jelen szerződésből eredő jogvitáikat elsősorban békés úton, közös megegyezéssel rendezik. Ellenkező esetben Felek kikötik a Veszprémi Járásbíróság illetékességét.

Szerződő Felek a jelen szerződést, annak elolvasása és értelmezése után, mint akaratukkal mindenben megegyezőt, jóváhagyólag írták alá. A jelen szerződést felek négy példányban írják alá, amelyből kettő a Megrendelőt, kettő a Vállalkozót illeti meg.

Balatonszepezd, 2022. március 24.

|  |  |
| --- | --- |
| ……………………………..**Balatonszepezd Község Önkormányzata**Biró Imre polgármesterMegrendelő | ……………………………..**Balaton-Dekor Bt.** Vargáné Steixner Mária ügyvezető Vállalkozó |

Pénzügyi ellenjegyzés: Zánka, 2022. március 23.

|  |  |
| --- | --- |
|  | ……………………………..**Parrag Éva**pénzügyi ügyintéző |

Mellékletek:

* + - 1. melléklet: Ingatlanok, létesítmények kimutatása
			2. melléklet: Rendelés és számlázás menete

**1. melléklet**

**Ingatlanok felsorolása:**

Önkormányzati épület

Közösségi ház

Bérelt egyházi ingatlanok (könyvtár, gyűjtemények háza)

Sportöltöző, műhely

Csónakház, rendezvény terület

Galéria

Emlékművek

Buszvárók

Közterületek

Központi strand és létesítményei 477/1 hrsz.

Ifjúsági strand és létesítményei 1457/1 hrsz.

Viriusi strand és létesítményei 474/1 hrsz.

További közösségi használatú ingatlanok, berendezések a megrendelő egyedi jelzése alapján.

**2. melléklet**

**Rendelés és számlázás menete**

* Megrendelő részéről a falugondnok telefonon jelzi Vállalkozó felé a karbantartási feladatok szükségességét.
* A falugondnok ugyanezen tartalmú jelzése alapján a pénzügyi ügyintéző elkészíti az írásos megrendelést, melyet a polgármester aláírást követően elektronikus levél formájában megküld Vállalkozó részére.
* Vállalkozó a megrendelés alapján elvégzett munkákról havonta utólag számlát állít ki, melyet haladéktalanul benyújt a Megrendelőhöz.
* Az elvégzett feladatokat a falugondnok ellenőrzi.
* Az elvégzett munka nem megfelelősége esetén azt haladéktalanul jelzi a Megrendelő képviselője, valamint a Vállalkozó felé írásban, elektronikus levélben.
* Megrendelő a megfelelő minőségben elvégzett feladat és a megküldött átutalásos számla alapján a vállalkozási díjat a számla *kézhezvételétől számított 15 napon* belül köteles átutalással kiegyenlíteni Vállalkozó bankszámlájára történő utalással.